[pic] | EUROOPA KOMISJON |

Brüssel 11.10.2010

KOM(2010) 570 lõplik

2008/0002 (COD)

KOMISJONI ARVAMUS (esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatuse kohta nõukogu seisukohas seoses järgmise ettepanekuga:

EUROOPA PARLAMENDI JA NÕUKOGU MÄÄRUS, uuendtoidu kohta, millega muudetakse määrust (EÜ) nr 1331/2008 ja tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001

2008/0002 (COD)

KOMISJONI ARVAMUS (esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatuse kohta nõukogu seisukohas seoses järgmise ettepanekuga:

EUROOPA PARLAMENDI JA NÕUKOGU MÄÄRUS, uuendtoidu kohta, millega muudetakse määrust (EÜ) nr 1331/2008 ja tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001

1. SISSEJUHATUS

Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendis teisel lugemisel tehtud muudatusettepanekute kohta. Komisjon esitab allpool oma arvamuse parlamendi 104 muudatusettepaneku kohta.

2. TAUST

Kuupäev, mil ettepanek edastati parlamendile ja nõukogule: 14. jaanuar 2008

Dokument KOM(2007) 872 (lõplik) – -2008/0002 (COD)

Euroopa Majandus- ja Sotsiaalkomitee arvamuse kuupäev: 29. mai 2008

Parlamendi arvamuse kuupäev, esimene lugemine: 25. märts 2009

Kuupäev, mil muudetud ettepanek edastati parlamendile ja nõukogule: puudub

Nõukogu poliitilise kokkuleppe kuupäev: 22. juuni 2009

Nõukogu seisukoha ametliku vastuvõtmise kuupäev: 11. märts 2010

Euroopa Parlamendi arvamuse kuupäev, teine lugemine: 7. juuli 2010

Parlamendi teisel lugemisel esitatud arvamuse edastamise kuupäev: 9. august 2010

3. ETTEPANEKU EESMÄRK

Uuendtoidu lubamine ja kasutamine on ELi tasandil reguleeritud alates 1997. aastast, kui võeti vastu nõukogu määrus (EÜ) nr 258/97. Määruse eelnõu eesmärk on ajakohastada ja selgitada uuendtoidu lubamise ja turuleviimise õiguslikku raamistikku, tagades samal ajal toidu ohutuse, rahva tervise ja tarbijate huvide kaitse ning siseturu toimimise. Sellega tunnistatakse kehtetuks määrus (EÜ) nr 258/97 ja komisjoni määrus (EÜ) nr 1852/2001.

Käesoleva ettepaneku eesmärk on optimeerida ja tsentraliseerida lubade andmise korda liidu tasandil kooskõlas määrusega (EÜ) nr 1331/2008, millega kehtestatakse lubade andmise ühtne menetlus. Sellega töötatakse välja konkreetne lubade andmise kord kolmandatest riikidest pärineva traditsioonilise toidu jaoks ja selgitatakse uuendtoidu määratlust, kaasates toiduaineid mõjutavad uued tehnoloogiad.

Praegune kasutamise pikendamise kord kaotatakse ja taotlejaga seotud lubade andmine asendatakse üldloa andmisega, välja arvatud juhul, kui uuendtoidu puhul tagatakse andmekaitse.

Ettepanekuga kinnitatakse mittetavapäraste aretustehnikate teel (nt kloonimine) saadud loomadelt pärit toidu praegune õiguslik olukord, millega nõutakse sõnaselgelt turule viimisele eelneva loa olemasolu, samas kui tavapäraste aretustehnikate teel (nt kloonide järglased) saadud loomadelt pärit toitu ei peeta uuendtoiduks.

4. KOMISJONI ARVAMUS EUROOPA PARLAMENDI MUUDATUSETTEPANEKUTE KOHTA

4.1. Komisjoni arvamuse kokkuvõte

Euroopa Parlament võttis nõukogu seisukoha suhtes vastu 104 muudatusettepanekut. Komisjon võib kas täielikult või osaliselt nõustuda 34 muudatusettepanekuga.

Komisjon nõustub 16 muudatusettepanekuga nende praegusel kujul (nr 3, 8, 12, 17, 27, 44, 56, 57, 75 90, 91, 93, 99, 111, 114, 117) ning 18 muudatusettepanekuga osaliselt või pärast ümbersõnastamist (nr 1, 16, 26, 34, 35, 45, 47, 49, 50, 52, 82, 94, 95, 96, 97, 106, 109, 110).

Komisjon ei nõustu 70 muudatusettepanekuga (nr 2, 4, 5, 6, 9, 10, 11, 13, 14, 15, 20, 21, 22, 23, 25, 28, 29, 30, 32, 33, 37, 39, 40, 41, 42, 43, 46, 51, 53, 54, 55, 58, 59, 61, 62, 63, 64, 65, 66, 67, 68, 69, 70, 71, 72, 74, 77, 78, 80, 81, 84, 85, 87, 88, 89, 92, 98, 100, 101, 102, 103, 104, 105, 107, 108, 113, 115, 116, 118, 120).

4.2. Muudatusettepanekud, millega komisjon nõustub

4.2.1 Nanotehnoloogia

Komisjon toetab „tehniliselt toodetud nanomaterjalide” õigusliku määratlemise põhimõtet, et selgitada, milliste toodete puhul on uuendtoidu määruse raames vaja turule viimise eelset luba (muudatusettepanek 16). Seda määratlust, mis on teaduslikult põhjendatud, peavad toidukäitlejad ja liikmesriikide kontrolliasutused rakendama.

Kui enne teksti lõplikku vastuvõtmist tuleb uusi teaduslikke tõendeid elementide kohta, mis tuleks samuti määratlusse kaasata, esitab komisjon kaasseadusandjatele asjakohase määratluse muudatuse.

Komisjon on nõus, et „tehniliselt toodetud nanomaterjalide” määratlust on vaja delegeeritud õigusaktide kaudu teaduse arengule ja rahvusvahelistele arengutele kohandada (muudatusettepanekud 34 ja 49).

Mis puudutab toiduainetes sisalduvate nanomaterjalide märgistamist, siis nõustub komisjon kõikide nanomaterjale sisaldavate toitude ja toiduainete kohustusliku ja süsteemse märgistamise põhimõttega (muudatusettepanek 75). See märgistamise nõue kehtiks koostisainete nimekirja tasandil ja kõikide eespool nimetatud määratluse alla jäävaid tehniliselt toodetud nanomaterjale sisaldavate toidu koostisosade suhtes.

Komisjon on seisukohal, et tehniliselt toodetud nanomaterjalide märgistamise ühtse põhimõtte tagamiseks kõikide toitude puhul oleks kõige parem kehtestada märgistamise nõue Euroopa Parlamendi ja nõukogu määruse ettepaneku raames, milles käsitletakse toidualase teabe esitamist tarbijatele.

4.2.2 Ettevaatuspõhimõte, loomade heaolu kaitse, keskkonna- ja eetilised aspektid

Uuendtoidu määruse peamine eesmärk on tagada toidu ohutus süsteemse ELi riskihindamise ja lubade andmise korra kaudu enne, kui kaupadele antakse turuleviimise luba ja need lastakse ELis vabasse ringlusse.

Siiski toetab komisjon seal kus vajalik loomade tervise ja heaolu ning keskkonna- ja tarbijakaitsega seotud eesmärkide lisamist (muudatusettepanekud 1, 3 ja 35).

4.2.3 Kolmandatest riikidest pärinev traditsiooniline toit

Komisjon võib nõustuda 25-aastase tarbimiskogemuse nõudega kolmandate riikide puhul, millega tõestatakse kolmandast riigist pärit traditsioonilise toidu kasutusohutust (muudatusettepanek 47). See nõue lisandub vajadusele esitada nõutud asjakohased andmed nende toitude ohutuse kohta.

4.2.4 Loomkatsed

Komisjon nõustub, et selgroogsetega tehtavate katsete kordamist tuleks nii palju kui võimalik vältida. Seega võib lubada, et taotleja viitab eelneva taotleja tehtud loomkatsete tulemustele rahalise hüvitise eest, kaasa arvatud siis, kui andmekaitse on tagatud. See aga ei tähenda, et eelnev taotleja peab kõikidel juhtudel lubama juurdepääsu oma andmetele. Seega võib muudatusettepaneku 99 heaks kiita eeldusel, et seda aspekti selgitatakse.

4.2.5 Kohandamine Lissaboni lepinguga

Seoses „tehniliselt toodetud nanomaterjalide” määratluse kohandamisega teaduse ja tehnika arengule ning rahvusvahelisel tasandil kokku lepitud määratlustele leiab komisjon, et tavapärase seadusandliku menetluse järgimine mõiste läbivaatamiseks ei võimaldaks määratluses peegeldada uusimaid teaduslikke saavutusi ning kiidab heaks, et läbivaatamine toimub delegeeritud õigusaktide kaudu (muudatusettepanek 49).

Komisjonile delegeeritud õigusaktide vastuvõtmiseks volituste andmise ja tagasivõtmise ning delegeeritud õigusaktide suhtes vastuväidete esitamise korra osas võib komisjon parlamendi muudatusettepanekuid toetada (muudatusettepanek 109 delegeerimise kestuse, muudatusettepanek 110 delegeerimise tagasivõtmise korra ja 111 delegeeritud õigusaktide suhtes vastuväidete esitamise kohta).

4.3. Muudatusettepanekud, millega komisjon ei nõustu

4.3.1. Kloonimine

EP taotleb õigusakti ettepanekut, millega kuue kuu jooksul pärast määruse jõustumist keelataks kloonide ja nende kõikide generatsioonide järglastelt saadud toit (muudatusettepanek 5). EP taotleb ka moratooriumi selliste toodete turuleviimise suhtes kuni ettepaneku vastuvõtmiseni (muudatusettepanek 14) ning aruannet kloonimise kõikide aspektide kohta 3,5 aasta jooksul pärast uuendtoidu määruse jõustumist, millele lisandub vajadusel õigusakti ettepanek (muudatusettepanek 113).

EPs ja nõukogus peetud põhjalike arutelude tulemusena on komisjon arvamusel, et uuendtoidu määrus ei ole õige õiguslik raamistik kloonimise aspektide üldiseks käsitlemiseks toidutootmises. Uuendtoidu määrusega, milles käsitletakse eranditult toidukaupade turule viimisele eelnevaid lube, ei saa hõlmata muude kui toidukaupade (paljundusmaterjalid) tootmist ja turustamist.

Komisjon võtab hiljemalt novembri keskpaigaks vastu aruande toidutootmises kasutatavate kloonimistehnikate kasutamise kõikide aspektide kohta. See aruanne on aluseks ELi institutsioonides sellel teemale peetavatele edasistele aruteludele. Komisjon on üksmeelse lahenduse leidmisele avatud ning kaalub tulevase õigusliku raamistiku võimalusi.

4.3.2. Nanotehnoloogia

Komisjon ei nõustu parlamendi väitega, et toiduainete riskihindamiseks kasutatav üldine metoodika ei sobi toidus leiduvate nanomaterjalide hindamiseks (muudatusettepanek 6) ning et kuni spetsiaalse hindamismeetodi väljatöötamiseni ei tohiks nanomaterjale sisaldavaid tooteid ELi turule viia (muudatusettepanek 120).

Kooskõlas Euroopa Toiduohutusameti 10. veebruari 2010. aasta arvamusega tunnistab komisjon, et on vaja välja töötada täiendavad ohutustestid ja kontrollivahendid, kuid toiduainete riskihindamise metoodika jääb kehtivaks (muudatusettepanekud 6, 10, 13 ja 23). Seega ei saa muudatusettepanekuid 6, 10, 13, 23 ja 120 heaks kiita.

Komisjon lubab ainult sellise nanomaterjale sisaldava toidu turustamist, mille puhul on toiduohutus tõendatud.

4.3.3. Kolmandatest riikidest pärinev traditsiooniline toit

Komisjon on seisukohal, et kolmandatest riikidest pärit traditsiooniline toit peaks hõlmama esmase tootmise käigus saadud toitu, sealhulgas mõnda töödeldud toitu, tingimusel, et see ei ole läbinud põhjalikku ega uuenduslikku toiduainete töötlemist, ega poolda, et selle all mõeldakse vaid „loomulikku, mitte-tehniliselt toodetud uuendtoitu” (muudatusettepanek 47 – osaline tagasilükkamine).

Komisjon on nõustunud Euroopa Toiduohutusameti teostatava süsteemse riskihindamisega, pärast mida antakse ELi tasandil luba lühema tähtaja jooksul kui nõukogu seisukohas esitatud.

Kuna muudatusettepanekus 81 osutatakse esialgses komisjoni ettepanekus sätestatud teatamismenetlusele ning lihtsustatakse kolmandatest riikidest pärit traditsioonilise toiduga kauplemist toiduohutust ohustamata, on komisjon seisukohal, et asjakohane oleks teatamismenetlus uuesti sisse viia.

4.3.4. Andmekaitse

Komisjon leiab, et õigustatud juhtudel võiks täiesti uudsete toodete korral, mille puhul on andmekaitse tagatud, rakendada individuaalset luba ja viieaastast ainuturustusõigust ELi turul.

Kuna Euroopa Parlamendi ja nõukogu määruse (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) artikli 7 alusel antakse vaid üldlube, erineb andmekaitsega lubade andmise menetlus selgelt lubade andmise ühtsest menetlusest ning seda tuleks uuendtoidu määruses lahus hoida. Seega ei saa muudatusettepanekuid 100, 101 ja 102 heaks kiita.

Uuendtoidu määruse ja Euroopa Parlamendi ja nõukogu määruse (EÜ) nr 1924/2006 (toidu kohta esitatavate toitumis- ja tervisealaste väidete kohta) alusel võimaldatavate andmekaitse perioodide ühtlustamine tooks selliste toodete turuleviimisele suuremat kasu.

Võttes arvesse, et andmed, mida kummagi määruse raames hinnata tuleb, on väga erinevad ning neid hindavad Euroopa Toiduohutusameti erinevad komisjonid, on andmekaitse perioodide ühtlustamine praktikas võimatu. Seega ei saa muudatusettepanekuid 28 ja 103 heaks kiita.

4.3.5. Kohandamine Lissaboni lepinguga

Täiendavate kriteeriumide vastuvõtmise võimalus artikli 3 lõike 2 punkti a alapunktides i-iv (uuendtoidu allkategooriad) ja punktides d ja e (kolmandatest riikidest pärinev traditsiooniline toit) sätestatud mõistete selgitamiseks tuleks alles jätta. Selle võimaluse kõrvaldamine tähendaks, et täiendavaid kriteeriume saab vastu võtta ainult tavapärase seadusandliku menetluse raames (muudatusettepanek 33). Komisjoni arvates kujutab nende kriteeriumide kindlaksmääramine endast määruse ebaoluliste elementide täiendamist ja seega tuleks seda teha delegeeritud õigusaktide kaudu.

Samuti on komisjon arvamusel, et järgmiste meetmete vastuvõtmine peaks toimuma rakendusaktide kaudu:

- uuendtoiduna määramise kord (artikli 4 lõige 4);

- otsus, kas teatav toit kuulub reguleerimisalasse (artikkel 5);

- kolmandatest riikidest pärit traditsioonilise toidu loetelu ajakohastamine ja kolmandatest riikidest pärit traditsioonilise toidu korra üksikasjalike rakenduseeskirjade vastuvõtmine (artikli 11 lõiked 5 ja 7); -

- rakendusmeetmete vastuvõtmine, et tagada avalik teave (artikkel 17);

- liidu loetelu ajakohastamine enne andmekaitse korral ettenähtud viieaastase ajavahemiku möödumist (artikli 16 lõige 5);

- üleminekumeetmete vastuvõtmine pooleliolevate taotluste jaoks (artikli 27 lõige 2);

- lubatud uuendtoidu liidu loetelu ajakohastamine (artikli 28 lõige 8).

Seepärast ei saa muudatusettepanekuid 32, 34, 54, 55, 70, 81 100, 101 102, 104, 108, 115 ja 118 heaks kiita.

4.3.5. Muud küsimused

Mitmed muud muudatusettepanekud teistes küsimustes (toidu staatuse määramise kord, lubatud uuendtoidu ELi loetelu koostamine, üleminekuperioodi eeskirjad või lubade andmise ühtset menetlust käsitleva määruse nr 1331/2008 ajakohastamine) ei paranda teksti ja tuleks seega tagasi lükata.